22 de cluburi de fotbal, 16 din prima ligă şi 6 din eşalonul secund, au primit licenţa de participare în ediţia 2024-2025 a Superligii, informează site-ul oficial al Federaţiei Române de Fotbal.
Comisia de Licenţiere a decis la 9 mai că grupările au îndeplinit cerinţelor minime stabilite în Regulamentul naţional de licenţiere a cluburilor şi de sustenabilitate financiară, ediţia 2023.
Astfel, au primit licenţă următoarele cluburi: Liga I - FCSB, CFR Cluj, Universitatea Craiova, Farul Constanţa, Sepsi OSK Sfântu Gheorghe, FC Rapid, UTA, Oţelul Galaţi, FC Hermannstadt, Universitatea Cluj, Petrolul Ploieşti, Politehnica Iaşi, Dinamo, FC Botoşani, FC Voluntari şi FCU 1948 Craiova; Liga a II-a - Unirea Slobozia, Gloria Buzău, CS Mioveni, AFK Csikszereda Miercurea Ciuc, Chindia Târgovişte, FC Argeş.
Dintre cele 16 cluburi din Liga I, FC Voluntari şi FCU 1948 Craiova nu vor participa în ediţia următoare a Superligii retrogradând direct la finalul play-out-ului.
Dintre divizionarele secunde care au aplicat pentru licenţă, Unirea Slobozia şi Gloria Buzău au promovat direct. În barajele pentru menţinerea/promovarea CS Mioveni o întâlneşte pe FC Botoşani, iar AFK Csikszereda pe Dinamo.